Akmens tilts - Vikipēdija

# Akmens tilts

### Vikipēdijas raksts

Akmens tilts no Vecrīgas puses.

Rīgā kā otro ielas satiksmes tiltu pār Daugavu pēc 1944. gadā sagrautā Zemgales tilta 1955. gadā sāka būvēt tagadējo Akmens tiltu. Faktiski tā laidums nav no akmens – tā ir nepārtraukta metāla sija. Tilta novietnei izraudzīta pontontilta ass, pa kuru jau ilgus gadus (no 1896. g.) bija vēsturiski izveidojušās un nostabilizējušās ielu satiksmes plūsmas starp abiem Daugavas krastiem. Tādā veidā piepildījās A. Lamzes 1924 gadā izteiktā doma, ka pastāvīgs tilts pār Daugavu vispirms ir jābūvē iepretī Vecrīgai. Tilta projekts tika sastādīts Maskavā Specializētajā tērauda konstrukciju projektēšanas institūtā. Projekta autors ir inženieris G. Popovs.

Tilta virsbūvē ir metāla septiņlaidumu nepārtraukta sija pēc shēmas 50,6 + 64,4 + 75,1 + 85,1 + 75,1 + 64,4 + 50,6 m. Tilta šķērsgriezumā novietotas astoņas 1,8 – 2,4 m augstas dubult-T šķērsgriezuma mazleģēta tērauda pilnsieniņu sijas. Tilts plānā ir taisns, bet profilā tas ir novietots 4505 m lielā vertikālā izliektā līknē. Tilta kopējais garums ir 503,12 m. Uz 27,5 m platās brauktuves daļas ir novietoti divi tramvaju sliežu ceļi, četras bezsliežu transporta joslas un divas 3 m platas ietves. Dzelzsbetona brauktuves daļa ir izveidota saliekama no 18 cm biezām plātnēm. Īpatnēja konstrukcija ir tilta balstu pamatnei – vērojama Padomju Savienības laikā realizētā politika, kas bija pasludināta partijas valdības 1954. gada lēmumos, - monolītu dzelzsbetonu konstrukciju vietā ieviest saliekamo dzelzsbetonu, respektīvi, tāpat, ka metāla tiltu būvēšanā, tilta asī veikt tikai montāžas darbus. Tādējādi tilta pamatņu būvēšana nav veikta vietā, kur pēc projekta tiem būtu jāatrodas, bet gan uz speciālām turām upes kreisajā krastā. Un pēc tam ar peldošiem celtņiem velkot līdz 200 tonnām smagās kesončaulas, peldus pārvietotas uz galvenajām asīm. Balsts ir balstīts uz 13 metrus atstatumā izvietotu kesončaulu stabiem. Dzelzsbetona sieniņu biezums ir 15 cm. Stabu diametrs 5,1 - 5,7 m. Stabi līdz 4,5 m iedziļināti dolomīta slānī ar slūžošanas iekārtu palīdzību. Pēc nolaišanas projekta līmenī tie ir aizpildīti ar pildbetonu. Tilta balsti izveidoti no betona ar granīta akmeņu apšuvumu. Ap 3000 tonnu smago nepārtraukto laidumu samontēja ar pakāpenisku garenuzbīdīšanu. Konveijerveidīgo sijas aizmugures montāžu veica uz kreisajā krastā uzbūvēta speciāla stenda. Uz tā ar stacionāru Derika sistēmas celtni uzcēla no rūpnīcas saņemtos metinātos sijas blokus, kurus vispirms tikai ar uzliktņiem, tapām un bultām piestiprināja pie iepriekšējā bloka. Pēc precizēšanas to piekniedēja.

Pēc tilta statiskās un dinamiskās pārbaudes 1957. gada 21. jūlijā tiltu atklāja satiksmei. Tad to nosauca par Oktobra tiltu.

Saturs iegūts no "http://lv.wikipedia.org../../../a/k/m/Akmens_tilts.html"

Kategorijas: Rīga | Tilti

##### Views

- Raksts
- Diskusija
- Pašreizējā versija

##### Meklēt